Võru Järve Kool

Võru Järve Kool on 1996. aastal Võru linna loodud toimetulekukool.("Võru Järve Kool", https://jarvekool.edu.ee/) 

Võru Järve Koolis õpetatakse lapsi hooldus- ja toimetulekuõppekava alusel. Koolis omandavad põhiharidust mõõduka, raske ja sügava vaimse ning liitpuudega õpilased.

Kooli võetakse vastu eelistatult kohaliku omavalitsuse lapsed, ent vabade kohtade olemasolul on võimalik Võru Järve Koolis õppida ka kaugemalt pärit õpilastel.(Võru Järve Kooli põhimäärus. (2006). Salvestatud https://www.riigiteataja.ee/akt/1024850) Võru linnast kaugel elavatele õpilastele on loodud tingimused koolis ööbimiseks.

 Ajalugu 
Võru linnas hakati intellektipuudega õpilasi õpetama 1992. aastal, mil põhikooli- ja gümnaasiumiseadusse tehti muudatus, mis tagab kõigile lastele võimaluse omandada võimetekohast haridust.(Kangro, R. (2016, mai 1). Võru Järve Kool tähistab 20. aastapäeva. Võru Linna Leht, lk 6.) Neli aastat õppisid erivajadusega lapsed Friedrich Reinhold Kreutzwaldi nimelise Võru 1. Keskkooli arendusklassis, mille ruumid asusid Punamütsikese lasteaias. 1996. aastal rajati pedagoogide ja lastevanemate initsiatiivil Võrru Liiva tänavale eraldi kool erivajadustega õpilastele. Esimesel aastal õppis koolis kaheksa õpilast, 2018/2019. õppeaastal oli koolis õpilasi 23.

 Koostöö 
Võru Järve Kool võtab aktiivselt osa rahvusvahelistest projektidest. Osaletud on viies Comenius ning kahes Erasmus+ rahvusvahelises projektis. Projekti "Toetades tervislikku Euroopat" (2017–2020) eesmärk on suurendada intellektipuudega õpilaste sotsiaalset kaasamist kogukonda ja edendada tervislikke eluviise.(Vassin, G. (2018, oktoober). Võru Järve Kool osaleb projektis "Toetades tervislikku Euroopat". Võru Linna Leht, lk 7.) 2014. aastal osaleti projektis "Are EU ready to life and work". Projektipartneriteks olid erivajadustega laste koolid Portugalist, Rumeeniast ja Lätist. Projekti raames töötati välja õppekava, mis valmistab intellektipuudega õpilasi paremini täiskasvanueluks ette ning võimaldab liikuda ühelt eluetapilt teisele võimalikult sujuvalt. Võru Järve Kooli õpilased on käinud projekti raames tööharjutusi tegemas Võru Kaubamajas, Kuningatalus ning ettevõttes KPG Kaubanduse OÜ.(Kangro, R. (2014, detsember 10). Kas me oleme valmis? Võru Linna Leht, lk 6.)

 Sport 
Võru Järve Kooli õpilased on oma kooli esindanud nii rahvusvahelistel kui ka kodumaistel spordivõistlustel. 2018. aastal Otepääl toimunud Euroopa murdmaasuusatamise eriolümpial võideti neli medalit.(Rööbing, U. (2018, märts 1). Võru Järve Kooli õpilased käisid esinduslikel murdmaasuusatamise ja ujumise võistlustel. lk 11.) Võru Järve Kool esindas Eestit ka 2018 Riias rahvusvahelisel ujumisvõistlusel, kus samuti kooli õpilased saavutasid poodiumikohad.

 Viited 

Kategooria:Võru maakonna koolid